اؤزبک خالق ناغیلی
آلدار کوسانین ائششک توخوملاری
چئویری: عباس ائلچین
خالق آراسیندا، بیر مثل وار: "کاسیبی دوه اوسته بؤوه سانجار،". یاغیشلی
بیر گون آلدار کوسا دوه ایله یوخ، ائششگه مینیب ائوه گلیردی، او
ائلهجهده چتینلیکله اؤزو ایله ایکی یوکلو ائششگینی چکیردی. گئجه یاریسی
سمرقند ایله قونشو اولان عالیمکنت کندینه یئتیشدی.
عالیمکنت خالقی هئچ واخت یاشادیقلاری کنده فیکیرلشمهییب کوچهلری همیشه
باتاقلیق ایدی. بازارین اورتالاریندا، آلدار کوسانین ائششکلری باتاقلیغا
باتدی. آلدار کوسا قیشقیریب خالقی یاردیما چاغیرسادا کیمسه ایستی یورغان-
دوشگیندن چیخیب اونون یاردیمینا گلمهدی. عالیمکنت خالقینین یوخوسو چوخ
آغیر ایدی. باتلاق ائششکلری ایچینه چکیردی. آلدار کوسا گوجلوکله تکجه
اؤزونو قورتارا بیلدی. یوکلردنسه، یالنیز لوبیا تورباسینی ساخلایا بیلدی.
سحرهدک ائششکلر باتلاغا باتییب یالنیز قولاقلاری گؤرولدو. آلدار کوسا
آغلاماغا باشلادی.لاپدان او زامان زنگین آدام جانبای سمرقنددن گلیردی. او
آلدار کوسادان سوروشدو:
- "هوی! آلدار کوسا بورادا نه ائدیرسن؟
آلدار کوسا جاواب وئردی:
- "گون آیدین، قارداش. دینجیمی آلیرام"
جانبای شاشقین-شاشقین اوندان سوروشدو:
- " اونلار ائششگین قولاقلاری دئییل باتاقلیقدان گؤرونور؟"
آلدار کوسا:
- "هه، من ائششک اکمیشم".
جانبای:
- نه؟
آلدار کوسا:
- "من دونن اوچ ائششک توخومونو اکدیم ایندی اونلار بؤیویورلر".
جانبای سارسیلدی:
-
" دویو بیتکیسینین، بوغدا، پامبیق بیتکیسینین توخومونون اکیله
بیلمهسینی بیلیردیم آنجاق ایندییهدک ائششک توخومونون اکیلمهسینی
ائشیتمهمیشدیم".
آلدار کوسا اونا باتاقلیقدان گؤرولن ائششکلرین قولاقلارینی گؤستهرهرک دئدی:
- "گؤرمورسونوزمو؟ ائششکلر بؤیویور".
جانبای:
- " اونلار هاچان بؤیویهجکلر؛ اونلارا هاچان مینیب یوک چاتماق اولار؟"
آلدار کوسا:
- "بیر آیدان سونرا... آرتیق سورغو-سوال یئتر، من چوخ یورغونام. دایانمایین یولوزنوزو گئدین"!
آلدار کوسا اؤز-اؤزونه دئدی : "اؤلودن چوخ دیری!".
جانبای:
- "سیزده ائششک توخوملاریندان واردیر؟"
آلدار کوسا آغیزینی اییشدیرهرک گولوب توربادا اولان لوبیا توخوملارینی گؤستردی.
آج گؤز جانبای، آلدار کوسانین گؤستردیگی توخوملاردان گؤیهرهجک ائششک سوروسونو گؤز اؤنونه گتیرهرک، سوروشدو:
- "لوطفن، منه ائششکلرین توخوملارینی ساتین ".
آلدار
کوسا دؤنه-دؤنه آلیش-وئریشدن بویون قاچیردی آنجاق سونوندا جانبای لوبیا
تورباسینی بئش قیزیل روبللا آلیب آتینی دا اوستهلیک وئردی.
آلدار کوسا جانباین آتینی مینیب اوچ-دؤرد قامچی چالاراق آرادان چیخدی.
جانبای چؤمبهلیب ائششکلرین بؤیومگینی گؤزلهدی.
دئییلنلره گؤره، جانبای هله ده اورادا اوتوروب ائششکلری بؤیومگینی گؤزلهییر .
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab snd_Arab ckb_Arab ara_Arab pbt_Arab snd_Arab azb_Arab ara_Arab unk azb_Arab azb_Arab azb_Arab azb_Arab azb_Arab ara_Arab azb_Arab snd_Arab azb_Arab azb_Arab ara_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab